               COMISIA EUROPEANĂ
            Bruxelles, 7.10.2021
            COM(2021) 618 final
            2021/0316(BUD)

            Propunere de
            DECIZIE A PARLAMENTULUI EUROPEAN ȘI A CONSILIULUI
            privind mobilizarea Fondului european de ajustare la globalizare pentru lucrătorii disponibilizați în urma unei cereri din partea Spaniei – EGF/2021/001 ES/País Vasco metal

               EXPUNERE DE MOTIVE

               CONTEXTUL PROPUNERII

               1.Normele aplicabile contribuțiilor financiare din Fondul european de ajustare la globalizare pentru lucrătorii disponibilizați (FEG) sunt prevăzute în Regulamentul (UE) 2021/691 al Parlamentului European și al Consiliului din 28 aprilie 2021 privind Fondul european de ajustare la globalizare pentru lucrătorii disponibilizați (FEG) și de abrogare a Regulamentului (UE) nr. 1309/2013
                  1
                (denumit în continuare „Regulamentul privind FEG”).

               2.La 25 iunie 2021, Spania a depus cererea EGF/2021/001 ES/País Vasco metal pentru o contribuție financiară din partea FEG, ca urmare a disponibilizărilor care au avut loc în sectorul economic încadrat la diviziunea 25 (Fabricarea produselor metalice cu excepția mașinilor și echipamentelor) a NACE Rev. 2, în regiunea NUTS 2 Țara Bascilor (ES21) din Spania.

               3.După evaluarea acestei cereri, Comisia a concluzionat, în conformitate cu toate dispozițiile aplicabile ale Regulamentului privind FEG, că sunt îndeplinite condițiile pentru acordarea unei contribuții financiare din FEG.

               REZUMATUL CERERII

                        Cererea FEG

                        EGF/2021/001 ES/País Vasco metal

                        Statul membru

                        Spania

                        Regiunea sau regiunile vizate (nivel NUTS
                           2
                         2)

                        País Vasco (ES21)

                        Data depunerii cererii

                        25 iunie 2021

                        Data confirmării primirii cererii

                        28 iunie 2021

                        Data cererii de informații suplimentare

                        9 iulie 2021

                        Termenul pentru furnizarea informațiilor suplimentare

                        30 iulie 2021

                        Termenul pentru finalizarea evaluării

                        8 octombrie 2021

                        Criteriul de intervenție

                        Articolul 4 alineatul (2) litera (b) din Regulamentul privind FEG

                        Numărul de întreprinderi vizate

                        6

                        Sectorul sau sectoarele de activitate economică

                        (Diviziunea din NACE a doua revizuire)
                           3

                        Diviziunea 25 (Fabricarea produselor metalice cu excepția mașinilor și echipamentelor)

                        Perioada de referință (șase luni):

                        2 iunie 2020 - 2 decembrie 2020

                        Numărul de disponibilizări în perioada de referință

                        491

                        Numărul total de beneficiari vizați

                        300

                        Buget pentru servicii personalizate (EUR)

                        1 384 950

                        Buget pentru execuția FEG
                           4
                         (EUR)

                        0 044 000

                        Buget total (EUR)

                        1 428 950

                        Contribuția FEG (85 %) (EUR)

                        1 214 607

               EVALUAREA CERERII

               Procedura

               4.Spania a depus cererea EGF/2021/001 ES/País Vasco metal la 25 iunie 2021
                  5
               , în termen de 12 săptămâni de la data la care au fost îndeplinite criteriile de intervenție stabilite la articolul 4 din Regulamentul privind FEG. Comisia a confirmat primirea cererii la 28 iunie 2021 și a solicitat informații suplimentare din partea Spaniei la 9 iulie 2021. Aceste informații suplimentare au fost furnizate în termen de 15 zile lucrătoare de la data solicitării. Termenul de 50 de zile lucrătoare de la data primirii cererii complete, în cursul căruia Comisia trebuie să finalizeze evaluarea conformității cererii cu condițiile de acordare a unei contribuții financiare, expiră la 8 octombrie 2021.

               Eligibilitatea cererii

               Întreprinderile și beneficiarii în cauză

               5.Cererea se referă la 491 de lucrători disponibilizați, a căror activitate din sectorul economic încadrat la diviziunea 25 a NACE Rev. 2 (Fabricarea produselor metalice cu excepția mașinilor și echipamentelor) a încetat; 192 dintre acești lucrători au fost disponibilizați în cursul concedierilor colective notificate autorităților. Concedierile colective vizează în total 6 întreprinderi
                  6
               . Toate disponibilizările au avut loc în regiunea NUTS 2 Țara Bascilor (ES21).

               Criteriile de intervenție

               6.Autoritățile spaniole au depus cererea în temeiul criteriilor de intervenție prevăzute la articolul 4 alineatul (2) litera (b) din Regulamentul privind FEG, care prevăd încetarea activității a cel puțin 200 de lucrători disponibilizați, într-o perioadă de referință de șase luni, în întreprinderi care operează în același sector economic definit în diviziunea NACE Rev. 2 și care sunt situate într-o singură regiune sau în două regiuni învecinate definite la nivelul NUTS 2 ale unui stat membru. În regiunea NUTS 2 Țara Bascilor (ES21) au fost disponibilizați 491 de lucrători.

               7.Perioada de referință de șase luni vizată în cerere este cuprinsă între 2 iunie 2020 și 2 decembrie 2020.

               Calcularea disponibilizărilor și a cazurilor de încetare a activității

               8.Cazurile de încetare a activității lucrătorilor disponibilizați în perioada de referință au fost calculate după cum urmează:

               –192 de la data la care, în conformitate cu articolul 3 alineatul (1) din Directiva 98/59/CE a Consiliului
                  7
               , angajatorul a informat în scris autoritatea publică competentă cu privire la concedierile colective preconizate. Înainte de finalizarea evaluării de către Comisie, Spania a confirmat că aceste 192 de concedieri au avut loc efectiv și

               –299 de la data notificării individuale de către angajator a disponibilizării sau a încetării contractului de muncă al lucrătorului.

               Beneficiarii eligibili

               9.Prin urmare, numărul total de beneficiari eligibili este de 491.

               Descrierea evenimentelor care au determinat disponibilizările și încetarea activității

               10.Evenimentul care a condus la aceste disponibilizări este criza economică provocată de pandemia de COVID-19.

               11.Măsurile stricte de izolare puse în aplicare în Spania în T2 2020 au avut drept rezultat o limitare a activităților și serviciilor economice neesențiale, ceea ce a afectat puternic sectorul metalurgic. Atunci când măsurile de izolare au fost relaxate, alte aspecte legate de pandemie, cum ar fi deficitul de materiale și de materii prime, dificultățile de adaptare a instalațiilor la protocoalele anti-COVID-19, infectările și izolarea lucrătorilor sau aspectele legate de mobilitate, au afectat, de asemenea, sectorul metalurgic.

               12.Potrivit datelor furnizate de Confemetal
                  8
               , pandemia a avut un impact semnificativ asupra activității și a cifrei de afaceri a întreprinderilor care își desfășoară activitatea în sectorul metalurgic, cu consecințe negative asupra ocupării forței de muncă și asupra lichidităților întreprinderilor (nerespectarea obligațiilor de plată, accesul la credite etc.).

               13.În 2020 (variație în comparație cu anul precedent), producția a scăzut cu peste 50 % în 18 % dintre întreprinderile din sectorul metalurgic. Cifra de afaceri a scăzut cu peste 50 % în 16 % dintre întreprinderi. O treime dintre întreprinderile din sectorul metalurgic au înregistrat o scădere cuprinsă între 30 % și 50 % atât a producției, cât și a cifrei de afaceri
                  9
               .

               14.Indicele de producție, al cifrei de afaceri și al prețurilor pentru sectorul produselor metalice fabricate au scăzut în comparație cu anul precedent în toate trimestrele din anul 2020.

                        2019

                        2020

                        T1

                        T2

                        T3

                        T4

                        T1

                        T2

                        T3

                        T4

                        Indicele de producție (IPIMET)

                        6,4

                        4,5

                        1,9

                        3,6

                        -9,4

                        -32,9

                        -8,2

                        -2,7

                        Indicele cifrei de afaceri din industria metalurgică (ICNMET)

                        4,9

                        2,8

                        -0,7

                        1,6

                        -10,4

                        -34,5

                        -8,5

                        -3,9

                        Indicele prețurilor industriale (IPRIMET)

                        1,3

                        0,9

                        0,4

                        0,2

                        -0,3

                        -0,7

                        -0,5

                        0,2

               Sursă: Confemetal
                  10

               15.Declinul activității și al cifrei de afaceri a condus la disponibilizări. În pofida utilizării pe scară largă a schemelor privind reducerea timpului de muncă
                  11
               , în 14 % dintre întreprinderile din sectorul metalurgic au avut loc disponibilizări, afectând 10,6 % din forța lor de muncă
                  12
               . Disponibilizările vizate de această cerere au început în T2 2020.

               Impactul preconizat al disponibilizărilor asupra economiei și a ocupării forței de muncă la nivel local, regional sau național

               16.În regiunea bască, sectorul produselor metalice fabricate reprezintă 27,4 % din valoarea adăugată brută (VAB) a industriei. Ponderea relativă a industriei în cadrul întregii VAB regionale este de aproximativ 24 %. La nivel național, VAB a industriei reprezintă 14,5 % din VAB
                  13
               , în timp ce media UE-28 este de 18,8 %
                  14
               .

               17.Din cauza ponderii sale ridicate în economia regională, dificultățile din sectorul produselor metalice fabricate au avut un impact semnificativ asupra economiei și ocupării forței de muncă din regiunea respectivă. La începutul anului 2020, șomajul din acest sector era în scădere (în comparație cu anul precedent). Cu toate acestea, din martie 2020, tendința s-a schimbat drastic, din cauza pandemiei. În august 2020, numărul șomerilor a crescut cu 25 %
                  15
                față de numărul înregistrat cu șase luni în urmă. În sectorul industrial, s-au pierdut mai multe locuri de muncă decât în toate celelalte sectoare la un loc.

               Șomajul în regiunea bască în 2020
                  (în comparație cu anul precedent)
                  (%)

               Sursă: Lanbide - Servicio Vasco de Empleo
                  16

               18.Deși, în perioada ianuarie-mai 2021, șomajul înregistrat a scăzut (6,21 %), acesta este în continuare cu 4,6 % mai ridicat decât nivelurile de dinaintea pandemiei
                  17
               . În plus, nu toate grupurile beneficiază de redresare în mod egal. În mai 2021, șomajul de lungă durată a reprezentat 55,6 % din șomajul total (cu 3,6 puncte procentuale mai ridicat decât în ianuarie 2021), iar șomerii cu studii de bază sau cu un nivel de instruire inferior au reprezentat 60,8 % (cu 1,1 puncte procentuale mai mult decât în ianuarie).

               Aplicarea Cadrului de calitate al UE pentru anticiparea schimbărilor și restructurare

               19.În cererea sa de sprijin din partea FEG, Spania a descris modul în care au fost luate în considerare recomandările prevăzute în Cadrul de calitate al UE pentru anticiparea schimbărilor și restructurare. Spania evidențiază conceptele-cheie ale planului privind formarea profesională din Țara Bascilor, ale strategiei de ocupare a forței de muncă din Țara Bascilor și ale programului privind locurile de muncă verzi. Observatorul situației industriale monitorizează situația economică. HOBETUZ (Fundația pentru formarea profesională continuă din Țara Bascilor) oferă formare pentru persoanele în activitate, în timp ce AukerabeRRi
                  18
                este un nou program de plasare pe piața muncii, lansat în 2021 cu scopul recalificării și redistribuirii lucrătorilor disponibilizați din sectoarele aflate în criză. Ambele sunt integrate în structura Lanbide (Serviciul public de ocupare a forței de muncă din Țara Bascilor). Implicarea partenerilor sociali este asigurată prin reprezentarea lor în consiliul de administrație al Lanbide, care este alcătuit din reprezentanți ai guvernului regional, ai sindicatelor și ai organizațiilor patronale.

               20.În ceea ce privește activitățile deja întreprinse pentru a oferi asistență lucrătorilor disponibilizați, Spania a indicat că Lanbide (Serviciul public de ocupare a forței de muncă din Țara Bascilor) a oferit lucrătorilor acces la serviciile sale generale. De asemenea, lucrătorii au fost informați că au dreptul să participe la programul-pilot AukerabeRRi. Cei 178 de lucrători care aveau dreptul la planuri de plasare pe piața muncii
                  19
                au finalizat deja programele respective.

               Complementaritatea cu acțiunile finanțate din fonduri naționale sau fonduri ale Uniunii

               21.Spania a confirmat faptul că măsurile care primesc o contribuție financiară din FEG nu vor beneficia și de contribuții financiare din partea altor instrumente financiare ale Uniunii.

               22.Pachetul coordonat de servicii personalizate completează acțiunile finanțate din alte fonduri naționale sau ale UE, cum ar fi AukerabeRRi sau planurile de plasare pe piața muncii, care au fost deja menționate.

               Consultarea beneficiarilor vizați sau a reprezentanților acestora, a partenerilor sociali, precum și a autorităților locale și regionale

               23.Spania a indicat că pachetul coordonat de servicii personalizate a fost elaborat în consultare cu partenerii sociali. Cererea, care a fost discutată anterior în cadrul mai multor reuniuni tehnice, a fost aprobată de consiliul de administrație al Lanbide în cadrul reuniunii din 2 iulie 2021.

               24.La 19 ianuarie și 2 februarie 2021 au avut loc reuniuni suplimentare cu Federación Vizcaína de Empresas del Metal (Federația întreprinderilor din sectorul metalurgic din Biscaya), Asociación de Empresas de Guipúzcoa – ADEGI (Asociația întreprinderilor din Gupúzcoa) și SEA-Empresas Alavesas (asociații de întreprinderi din Alava). Toate aceste organizații patronale, împreună cu asociațiile de grupuri relevante
                  20
               , au contribuit la propunere.

               Beneficiarii vizați și măsurile propuse

               Beneficiarii vizați

               25.Se estimează că numărul lucrătorilor disponibilizați care vor beneficia de măsuri va fi de 300. Defalcarea acestor lucrători în funcție de sex, grupă de vârstă și nivel de instruire este următoarea:

                        Categorie

                        Numărul
                           beneficiarilor preconizați

                        Sex:

                        Bărbați:

                        265

                        (88,3 %)

                        Femei:

                        35

                        (11,7 %)

                        Persoane non-binare

                        0

                        (0,0 %)

                        Grupa de vârstă:

                        Sub 30 de ani:

                        22

                        (7,3 %)

                        30-54 de ani:

                        216

                        (72,0 %)

                        Peste 54 de ani:

                        62

                        (20,7 %)

                        Nivel de instruire

                        Învățământ secundar inferior sau sub acest nivel
                           21

                        107

                        (35,7 %)

                        Învățământ secundar superior
                           22
                         sau învățământ terțiar nonuniversitar
                           23

                        68

                        (22,6 %)

                        Învățământ terțiar
                           24

                        125

                        (41,7 %)

               Măsuri propuse

               26.Serviciile personalizate care vor fi puse la dispoziția lucrătorilor disponibilizați constau în următoarele măsuri:

               –sesiuni de informare generală, de primire și de creare de profiluri: sesiunile de informare sunt prima măsură care va fi oferită tuturor beneficiarilor vizați și includ informații generale cu privire la consilierea profesională, programele de formare și stimulentele disponibile. Sesiunile individuale de informare includ stabilirea profilului participantului și repartizarea consilierului care îi va oferi sprijin lucrătorului pe parcursul procesului de reangajare;

               –orientarea profesională va fi oferită prin sesiuni colective și individuale;

               –asistență în vederea căutării intensive a unui loc de muncă, inclusiv ateliere privind procesele de căutare a unui loc de muncă și de recrutare, căutarea activă a oportunităților locale și regionale de angajare și plasarea forței de muncă;

               –sprijin pentru înființarea de întreprinderi: lucrătorii interesați să desfășoare activități independente vor beneficia de sesiuni individuale de tutoriat și de formare, care ar putea include planificarea, realizarea studiilor de fezabilitate, elaborarea planurilor de afaceri, sprijinirea identificării posibilităților de finanțare etc.;

               –contribuție la înființarea unei întreprinderi: lucrătorii care înființează o întreprindere sau încep o activitate independentă vor primi o contribuție de până la 8 000 EUR, pentru a-i ajuta să suporte costurile de înființare;

               –formare: aceasta va include (1) formarea cu privire la competențele-cheie și orizontale, cum ar fi competențele digitale, managementul calității, prevenirea riscurilor profesionale etc.; (2) formarea profesională pentru recalificare, pentru cei care aleg să își reorienteze cariera în afara sectorului metalurgic, cum ar fi în domeniul logisticii, al gestionării depozitelor, al construcțiilor și al eficienței energetice, în industria alimentară, în sectorul gestionării deșeurilor urbane și industriale, al activităților recreative pentru persoanele în vârstă etc.; (3) formarea profesională pentru perfecționare, pentru a ține seama de competențele cerute în sectorul metalurgic, cum ar fi asamblarea și modelarea pieselor prin CAD 3D
                  25
               ; programarea mașinilor-unelte prin CNC
                  26
               ; proiectare mecanică prin CATIA
                  27
               ; motostivuitoare, macarale suspendate și platforme elevatoare; prelucrarea tablelor fine și fabricarea de cazane; sudură (oxicombustie, semiautomată, TIG
                  28
                etc.); prelucrarea prin îndepărtarea așchiilor, prelucrarea abrazivă, prelucrarea prin deformare etc. și (4) formare la locul de muncă concepută pentru posturile vacante care nu dispun de candidați potriviți. După finalizarea cu succes a formării profesionale, lucrătorului în cauză i se va oferi un contract;

               –alocații pentru participare, pentru căutarea unui loc de muncă și pentru formare: se prevede o alocație pentru participare de până la 300 EUR pentru cei care participă la toate sesiunile individuale de consiliere stabilite în itinerariul lor personalizat de inserție. Lucrătorii care participă în mod activ la măsura „Asistență în vederea căutării intensive a unui loc de muncă” sau care finalizează cursuri de formare vor primi o sumă forfetară de 400 EUR.

               27.Măsurile au fost planificate pentru a fi în conformitate cu Strategia privind economia circulară a Spaniei
                  29
               . Formarea contribuie la stimularea procesului de transformare digitală în sectorul industriei. Concluziile raportului DESI din 2020
                  30
                au fost luate în considerare pentru a stabili conținutul formării în domeniul competențelor digitale. Pachetul va contribui la diseminarea competențelor orizontale necesare în era industrială digitală, precum și într-o economie eficientă din punctul de vedere al utilizării resurselor, în conformitate cu articolul 7 alineatul (2) din Regulamentul privind FEG.

               28.Pachetul coordonat de servicii personalizate propus, descris în prezentul document, este format din măsuri active pe piața forței de muncă în cadrul măsurilor eligibile prevăzute la articolul 7 din Regulamentul privind FEG. Serviciile propuse nu înlocuiesc măsurile pasive de protecție socială.

               29.Spania a furnizat informațiile necesare privind măsurile care sunt obligatorii pentru întreprinderea vizată în temeiul legislației naționale sau în temeiul contractelor colective de muncă. Autoritățile spaniole au confirmat că respectivele măsuri nu vor fi înlocuite de o contribuție financiară din partea FEG.

               Bugetul estimat

               30.Costurile totale estimate sunt de 1 428 950 EUR, incluzând cheltuieli pentru servicii personalizate de 1 384 950 EUR și cheltuieli pentru activitățile de pregătire, gestionare, informare și publicitate, control și raportare de 44 000 EUR.

               31.Contribuția financiară totală solicitată din partea FEG este de 1 214 607 EUR (85 % din costurile totale).

               32.Prefinanțarea și cofinanțarea națională sunt asigurate de Lanbide, Serviciul public de ocupare a forței de muncă din Țara Bascilor.

                        Măsuri

                        Numărul estimat de participanți

                        Costul estimat per participant
                        (EUR)
                           31

                        Costuri totale estimate

                        (EUR)
                           32

                        Servicii personalizate [măsuri în temeiul articolului 7 alineatul (2) litera (a) din Regulamentul privind FEG]

                        Informații generale. Sesiuni de primire și de creare de profiluri
                           (Difusión y presentación del proyecto. Acogida)

                        300

                        406

                        121 800

                        Orientare profesională
                           (Asesoramiento y orientación laboral)

                        300

                        455

                        136 500

                        Asistență în vederea căutării intensive a unui loc de muncă
                           (Apoyo a la búsqueda de empleo)

                        280

                        750

                        210 000

                        Sprijin pentru înființarea de întreprinderi
                           (Apoyo a personas emprendedoras)

                        20

                        1 838

                        36 750

                        Contribuție la înființarea unei întreprinderi
                           (Ayuda al emprendimiento)

                        10

                        8 000

                        80 000

                        Formare
                           (Desarrollo profesional y prácticas en empresas)

                        300

                        1 486

                        445 900

                        Subtotal (a):

                        Procent din pachetul de servicii personalizate

                        –

                        1 030 950

                        (74,44 %)

                        Alocații și stimulente [măsuri în temeiul articolului 7 alineatul (2) litera (b) din Regulamentul privind FEG]

                        Stimulente
                           (Ayuda por la participación)

                        300

                        1 180
                           33

                        354 000

                        Subtotal (b):

                        Procent din pachetul de servicii personalizate:

                        –

                        354 000

                        (25,56 %)

                        Activități în temeiul articolului 7 alineatul (5) din Regulamentul privind FEG

                        1. Activități de pregătire

                        –

                        3 000

                        2. Gestionare

                        –

                        3 000

                        3. Informare și publicitate

                        –

                        3 000

                        4. Control și raportare

                        –

                        35 000

                        Subtotal (c):

                        Procent din costurile totale:

                        –

                        44 000

                        (3,08 %)

                        Costuri totale (a + b + c):

                        –

                        1 428 950

                        Contribuția FEG (85 % din costurile totale)

                        –

                        1 214 607

               33.Costurile măsurilor identificate în tabelul de mai sus ca măsuri în temeiul articolului 7 alineatul (2) litera (b) din Regulamentul privind FEG nu depășesc 35 % din costurile totale ale pachetului coordonat de servicii personalizate. Spania a confirmat că aceste măsuri sunt condiționate de participarea activă a beneficiarilor vizați la activități de căutare a unui loc de muncă sau de formare.

               34.Spania a confirmat că toate costurile investițiilor pentru activități independente, pentru înființarea unor întreprinderi noi și pentru preluarea întreprinderilor de către angajați nu vor depăși 22 000 EUR per beneficiar.

               Perioada de eligibilitate a cheltuielilor

               35.Spania a început furnizarea serviciilor personalizate către beneficiarii vizați la 11 iunie 2021. Prin urmare, cheltuielile aferente măsurilor vor fi eligibile pentru o contribuție financiară din FEG de la 11 iunie 2021, pentru o perioadă de 24 de luni de la data intrării în vigoare a deciziei de finanțare.

               36.Spania a început plata cheltuielilor administrative pentru punerea în aplicare a FEG la 1 februarie 2021. Prin urmare, cheltuielile pentru activitățile de pregătire, gestionare, informare și publicitate, control și raportare sunt eligibile pentru o contribuție financiară din FEG de la 1 februarie 2021, pentru o perioadă de 31 de luni de la data intrării în vigoare a deciziei de finanțare.

               Sistemele de gestiune și control

               37.Cererea conține o descriere a sistemului de gestionare și control, care precizează responsabilitățile organismelor implicate. Spania a notificat Comisiei faptul că aceleași organisme care asigură gestionarea și controlul finanțărilor din Fondul social european Plus vor gestiona și controla și contribuția financiară în discuție. Lanbide va fi organismul intermediar pentru autoritatea de management.

               Angajamentele asumate de statul membru în cauză

               38.Spania a oferit toate garanțiile necesare cu privire la următoarele:

               –principiile egalității de tratament și nediscriminării vor fi respectate în ceea ce privește accesul la acțiunile propuse și punerea lor în aplicare;

               –cerințele stipulate în legislația națională și în cea a UE privind concedierile colective au fost respectate;

               –întreprinderile care au efectuat disponibilizările și care și-au continuat activitățile după concedieri și-au respectat obligațiile legale și au luat măsurile adecvate pentru lucrătorii lor;

               –se va evita orice fel de dublă finanțare;

               –contribuția financiară din FEG va respecta normele procedurale și materiale ale Uniunii privind ajutoarele de stat.

               IMPLICAȚII BUGETARE

               Propunerea bugetară

               39.FEG nu trebuie să depășească un cuantum anual maxim de 186 de milioane EUR (la prețurile din 2018), astfel cum se prevede la articolul 8 din Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027
                  34
               .

               40.După examinarea cererii în conformitate cu condițiile stabilite la articolul 13 alineatele (1) și (2) din Regulamentul privind FEG și luând în considerare numărul de beneficiari vizați, acțiunile propuse și costurile estimate, Comisia propune mobilizarea FEG pentru suma de 1 214 607 EUR, reprezentând 85 % din costurile totale ale acțiunilor propuse, în scopul de a furniza o contribuție financiară ca răspuns la cererea menționată.

               41.Decizia propusă privind mobilizarea FEG va fi adoptată împreună de Parlamentul European și de Consiliu, în conformitate cu punctul 9 din Acordul interinstituțional din 16 decembrie 2020 între Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs în vederea introducerii de noi resurse proprii
                  35
               .

               Acte conexe

               42.În același timp cu prezentarea prezentei propuneri de decizie pentru mobilizarea FEG, Comisia va prezenta Parlamentului European și Consiliului o propunere de transfer către linia bugetară relevantă a sumei de 1 214 607 EUR.

               43.Concomitent cu adoptarea prezentei propuneri de decizie pentru mobilizarea FEG, Comisia a adoptat o decizie privind o contribuție financiară care constituie o decizie de finanțare în sensul articolului 110 din Regulamentul financiar
                  36
               . Decizia de finanțare respectivă va intra în vigoare la data la care Comisiei i se notifică aprobarea transferului bugetar de către Parlamentul European și Consiliu.

               2021/0316 (BUD)

               Propunere de

               DECIZIE A PARLAMENTULUI EUROPEAN ȘI A CONSILIULUI

               privind mobilizarea Fondului european de ajustare la globalizare pentru lucrătorii disponibilizați în urma unei cereri din partea Spaniei – EGF/2021/001 ES/País Vasco metal

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Regulamentul (UE) 2021/691 al Parlamentului European și al Consiliului din 28 aprilie 2021 privind Fondul european de ajustare la globalizare pentru lucrătorii disponibilizați (FEG) și de abrogare a Regulamentului (UE) nr. 1309/2013
                  37
               , în special articolul 15 alineatul (1),

               având în vedere Acordul interinstituțional din 16 decembrie 2020 între Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs în vederea introducerii de noi resurse proprii
                  38
               , în special punctul 9,

               având în vedere propunerea Comisiei Europene,

               întrucât:

               (1)Fondul european de ajustare la globalizare pentru lucrătorii disponibilizați (FEG) urmărește să dea dovadă de solidaritate și să promoveze locuri de muncă decente și durabile în Uniune, oferind sprijin lucrătorilor concediați și persoanelor care desfășoară o activitate independentă a căror activitate a încetat în cazul unor evenimente majore de restructurare și ajutându-i să revină cât mai curând posibil la locuri de muncă decente și durabile.

               (2)FEG nu trebuie să depășească un cuantum anual maxim de 186 de milioane EUR (la prețurile din 2018), astfel cum se prevede la articolul 8 din Regulamentul (UE, Euratom) 2020/2093 al Consiliului
                  39
               .

               (3)La 25 iunie 2021, Spania a depus o cerere de mobilizare a FEG pentru disponibilizările lucrătorilor care au avut loc în sectorul economic încadrat, în conformitate cu nomenclatorul statistic al activităților economice din Uniunea Europeană („NACE”)
                  40
               , a doua revizuire, la diviziunea 25 (Fabricarea produselor metalice cu excepția mașinilor și echipamentelor) în regiunea Țara Bascilor (ES21) din Spania, de nivel 2 conform Nomenclatorului unităților teritoriale de statistică („NUTS”)
                  41
               . Cererea a fost completată cu informații suplimentare furnizate în conformitate cu articolul 8 alineatul (5) din Regulamentul (UE) 2021/691. Cererea îndeplinește condițiile pentru o contribuție financiară din partea FEG, prevăzute la articolul 13 din Regulamentul (UE) 2021/691.

               (4)Prin urmare, FEG ar trebui mobilizat pentru a se furniza o contribuție financiară în valoare de 1 214 607 EUR ca răspuns la cererea depusă de Spania.

               (5)Pentru a reduce la minimum timpul necesar pentru mobilizarea FEG, prezenta decizie ar trebui să se aplice de la data adoptării,

               ADOPTĂ PREZENTA DECIZIE:

               Articolul 1

               În cadrul bugetului general al Uniunii pentru exercițiul financiar 2021, se mobilizează Fondul european de ajustare la globalizare pentru lucrătorii disponibilizați pentru a se furniza suma de 1 214 607 EUR, sub formă de credite de angajament și credite de plată.

               Articolul 2

               Prezenta decizie intră în vigoare la data publicării în Jurnalul Oficial al Uniunii Europene. Se aplică de la [data adoptării]
                  42*.

               Adoptată la Bruxelles,

                  Pentru Parlamentul European,
                        Pentru Consiliu,

                  Președintele
                        Președintele

                     (1)

                        JO L 153, 3.5.2021, p. 48.

                     (2)

                        Regulamentul Delegat (UE) 2019/1755 al Comisiei din 8 august 2019 de modificare a anexelor la Regulamentul (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS). JO L 270, 24.10.2019, p. 1-56.

                     (3)

                        JO L 393, 30.12.2006, p. 1.

                     (4)

                        În conformitate cu articolul 7 alineatul (5) din Regulamentul (UE) 2021/691.

                     (5)

                        Termenul de 12 săptămâni a fost suspendat între 1 ianuarie 2021 și 3 mai 2021, în conformitate cu articolul 8 alineatul (2) din Regulamentul (UE) 2021/691.

                     (6)

                        Auxiliar Troquelería SL, Calderería del Oria, Matricería Deusto, Mecanizados de la Industria Vasca SLU, Taller Mecanizado Pablo López Lacalle SL, Tratamientos Superficiales Iontech SA.

                     (7)

                        Directiva 98/59/CE a Consiliului din 20 iulie 1998 privind apropierea legislațiilor statelor membre cu privire la concedierile colective (JO L 225, 12.8.1998, p. 16).

                     (8)

                        Confemetal este confederația spaniolă a organizațiilor de întreprinderi din sectorul metalurgic, care reprezintă aproximativ 220 000 de întreprinderi și peste un milion și jumătate de lucrători.

                     (9)

                  Raport privind impactul economic al COVID-19 asupra sectorului metalurgic.
                   octombrie 2020
                  - https://atra.gal/files/noticias/Archivos_3680.pdf

                     (10)

                        Confemetal. Buletinele informative lunare nr. 185 și nr. 197.

                     (11)

                        Schemele privind reducerea timpului de muncă au fost aplicate de 60 % dintre întreprinderi, iar jumătate din forța de muncă din acest sector (56,71 %) a trecut în șomaj parțial.

                     (12)

                  Raport privind impactul economic al COVID-19 asupra sectorului metalurgic.
                   octombrie 2020
                  - https://atra.gal/files/noticias/Archivos_3680.pdf

                     (13)

                  https://es.statista.com/estadisticas/1220166/porcentaje-del-vab-total-en-espana-por-sector//
                  .

                     (14)

                  https://www.eustat.eus/elementos/El-32-del-VAB-industrial-esta-generado-por-sectores-de-nivel-tecnologico-alto-o-medio-alto-en-2019/not0018911_c.html
                  .

                     (15)

                  Avance de los datos del mercado laboral del año 2020
                   (date privind piața muncii pentru 2020).

                     (16)

                  Avance de los datos del mercado laboral del año 2020
                   (date privind piața muncii pentru 2020).

                     (17)

                        Februarie 2020.

                     (18)

                  https://www.lanbide.euskadi.eus/general/-/aukeraberri/
                  .

                     (19)

                        Planurile de plasare pe piața muncii reprezintă o obligație legală pentru o întreprindere care disponibilizează cel puțin 50 de lucrători. Durata lor este de 6 luni și trebuie să le ofere lucrătorilor asistență pentru căutarea unui loc de muncă, orientare profesională și formare. Cei 178 de lucrători disponibilizați din cadrul Matricería Deusto au avut dreptul la un plan de plasare pe piața muncii.

                     (20)

                  Eraikune
                   (grup din domeniul construcțiilor din Țara Bascilor), care s-a reunit la 26 ianuarie 2021;

                  GAIA
                   (Asociația industriei cunoașterii și a tehnologiilor aplicate din Țara Bascilor) și

                  Aclima
                   (grup din domeniul mediului din Țara Bascilor), care s-a reunit la 27 ianuarie 2021;

                  ACICAE
                   (grup din industria auto din Țara Bascilor), care s-a reunit la 28 ianuarie 2021;

                  Clúster Energía
                   (grup din domeniul energetic din Țara Bascilor), care s-a reunit la 2 februarie 2021;

                  AFM
                   (grup din domeniul producției avansate), care s-a reunit la 3 martie 2021 și

                  HEGAN
                   (grup din industria aerospațială din Țara Bascilor), care s-a reunit la 4 martie 2021.

                     (21)

                        ISCED 0-2.

                     (22)

                        ISCED 3.

                     (23)

                        ISCED 4.

                     (24)

                        ISCED 5-8.

                     (25)

                        Proiectare asistată de calculator (CAD).

                     (26)

                        Programarea CNC (programarea prin control numeric computerizat) este utilizată de producători pentru a crea instrucțiuni de program prin care computerele controlează mașinile-unelte.

                     (27)

                        CATIA (acronim pentru „computer-aided three-dimensional interactive application” – aplicație interactivă tridimensională asistată de calculator) este o suită software multiplatformă pentru proiectarea asistată de calculator (CAD), fabricarea asistată de calculator (CAM), ingineria asistată de calculator (CAE), managementul ciclului de viață al produsului (PLM) și 3D.

                     (28)

                        Gaz inert de tungsten.

                     (29)

                  https://www.miteco.gob.es/es/calidad-y-evaluacion-ambiental/temas/economia-circular/estrategia/
                  .

                     (30)

                  https://digital-strategy.ec.europa.eu/en/policies/desi
                  .

                     (31)

                        Pentru a se evita zecimalele, costurile estimate per lucrător au fost rotunjite. Cu toate acestea, rotunjirile nu au niciun impact asupra costului total al fiecărei măsuri, care nu diferă de cel indicat în cererea prezentată de Spania.

                     (32)

                        Totalurile diferă din cauza rotunjirii.

                     (33)

                        Costul per participant pentru această măsură este furnizat doar în scop informativ. Costul per participant al stimulentelor va depinde de situația individuală a fiecărui lucrător și de eligibilitatea acestuia pentru diferitele tipuri de stimulente.

                     (34)

                        JO L 433 I, 22.12.2020, p. I/11.

                     (35)

                        JO L 433, 22.12.2020, p. I/29.

                     (36)

                        Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012, JO L 193, 30.7.2018, p. 1.

                     (37)

                        JO L 153, 3.5.2021, p. 48.

                     (38)

                        JO L 433, 22.12.2020, p. I/29.

                     (39)

                        Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027 (JO L 433 I, 22.12.2020, p. I/11).

                     (40)

                        Regulamentul (CE) nr. 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice (JO L 393, 30.12.2006, p. 1).

                     (41)

                        Regulamentul Delegat (UE) 2019/1755 al Comisiei din 8 august 2019 de modificare a anexelor la Regulamentul (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS). JO L 270, 24.10.2019, p. 1-56.

                     (42)
                  *
                        Data urmează a fi introdusă de către Parlament înainte de publicarea în JO.